钦定古今图书集成/明伦汇编/宫闱典/第114卷 > 韦温
## 钦定古今图书集成/明伦汇编/宫闱典/第114卷 > 韦温

按《唐书外戚传》，“韦温者，中宗废后庶人从父兄也。后
父元贞，历普州参军事，以女为皇太子妃，故擢累豫
州刺史。帝幽房陵，元贞流死钦州，妻崔为蛮首甯承
所杀，四子洵、浩、洞、泚同死容州。后二女弟逃还京师。
帝复政，是日诏赠元贞上洛郡王、太师雍州牧、益州
大都督，温父元俨鲁国公、特进并州大都督。遣使者”
迎元贞丧，诏广州都督周仁轨讨甯承，斩其首，祭崔
柩，官仁轨左羽林大将军、汝南郡公。柩至，帝与后登
长乐宫，望而哭。赠鄷王，谥文献，号庙曰褒德，陵曰“荣
先”，置令丞，给百户扫除。赠洵吏部尚书、汝南郡王，浩
太常卿、武陵郡，洞卫尉卿、淮阳郡，泚太仆卿、上蔡郡，
并葬京师。温初试吏，坐赃斥。神龙初，擢宗正卿，迁礼
部尚书，封鲁国公。弟湑，自洛州户曹参军事连拜左
羽林大将军、曹国公。后大妹嫁陆颂，进国子祭酒；仲
妹嫁嗣虢王邕。湑子捷，尚成安公王；温；从弟濯，尚定
安公主。并拜驸马都尉，捷为右羽林将军。景龙三年，
温以太子少保、同中书门下三品，遥领扬州大都督。
温既见天下事在手，欲自殖以牢其权，引用支党不
相一，公卿虽畏伏，然温无能，不知诸武凶而炽也。湑
初兼修，又馆大学士，时荧惑久留羽林，后恶之。方湑
从至温泉，后毒杀之以塞变，厚赠司徒、并州大都督。
湑兄弟颇以文词进，帝方盛选文章，侍从与赋诗相
娱乐。湑虽为学士，常在北军，无所造作。有富商抵罪，
万年令李令质按之，濯驰救，令质不从，毁于帝。帝召
令质至，左右为恐，令质从容曰：“濯于贼非亲，但以货
为请。濯虽势重，不如守陛下法，死无恨。”帝释不责。帝
崩，后专政，畏有变，敕温尽总内外兵，守省中，又以从
子播、捷从弟璿、高嵩分领左右羽林军。温与宗楚客、
武延秀等说后托图谶，韦氏当受命，谋杀少帝，内惮
相王，太平公主属尊，欲先除之，然后发其谋。而元宗
兵夜起，将军葛福顺攻元武门，入羽林，斩播、璿、高嵩，
枭首以徇。军中相率而应，无敢后。后死，迟旦，斩温，分
捕诸韦子弟，无少长皆斩。

周仁轨

按《唐书》本传：“仁轨，京兆万年人，后母族也。方为并州
长史，残酷嗜杀戮，异日见堂下有断臂，恶之，送于野，
数昔往视，故在。是月，韦后败，使者诛仁轨，刑人举刀，
仁轨承以臂，堕地，乃悟睿宗夷元贞洵坟墓，民盗取
宝玉略尽。天宝九载，复诏发掘，长安尉薛荣先往视
冢铭，载葬日月”，与发冢日月正同，而陵与尉名合云。